Broj: 711-I-1368-M-98/21-02-17

Zagreb, 22. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Marina Mandarića, zastupnika u Hrvatskom saboru i gradonačelnika Grada Đakova,** za davanjem mišljenja Povjerenstva, na 136. sjednici, održanoj 22. srpnja 2021.g., daje sljedeće

**MIŠLJENJE**

**Nije u suprotnosti s odredbama ZSSI-a, da supruga dužnosnika Marina Mandarića, zastupnika u Hrvatskom saboru i gradonačelnika Grada Đakova, koji je povodom obnašanja dužnosti gradonačelnika po položaju predsjednik Popisnog povjerenstva Ispostave Đakovo, bude od tog tijela, pod jednakim uvjetima kao i drugi građani, predložena Popisnom povjerenstvu Osječko-baranjske županije za imenovanje na funkciju popisivača ili kontrolora u provedbi popisa birača u 2021., ako se dužnosnik izuzme od sudjelovanja u ovome postupku i o obiteljskoj povezanosti prije predlaganja izvijesti javnost objavom na internetskoj stranici Grada Đakova kao i članove povjerenstava koja poduzimaju bilo koju radnju vezanu za imenovanje njegove supruge.**

Obrazloženje

 U Povjerenstvu je 19. srpnja 2021. pod brojem 711-U-3862-M-98/21-01-3 zaprimljen zahtjev za mišljenjem dužnosnika Milana Mandarića, gradonačelnika Grada Đakova povodom kojeg se vodi predmet broj M-98/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona te je stoga dužnosnik Marin Mandarić povodom obnašanja dužnosti gradonačelnika Grada Đakovaobvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je povodom obnašanja dužnosti gradonačelnika Grada Đakova ujedno i predsjednik Popisnog povjerenstva Ispostave Đakovo za popis stanovništva 2021. Nadalje iznosi da pored organizacijskih poslova, Popisno povjerenstvo Ispostave Đakovo predlaže imenovanje popisivača i kontrolora, koje imenuje Županijsko popisno povjerenstvo.

Dužnosnik traži mišljenje Povjerenstva može li njegova supruga biti predložena, odnosno imenovana za popisivača ili kontrolora.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Sukladno članku 4. stavku 2. ZSSI-a član obitelji dužnosnika u smislu odredbi tog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 23. stavkom 1. Zakona o popisu stanovništva, kućanstava i stanova u Republici Hrvatskoj 2021. godine („Narodne novine“ broj 25/20. i 34/21.), popisna povjerenstva ispostava za provedbu Popisa na području ispostava osniva županijsko popisno povjerenstvo do 30. studenoga 2020. godine, dok je stavkom 3. istog članka propisano da je predsjednik povjerenstva ispostave gradonačelnik, odnosno općinski načelnik, a ostali članovi imenuju se iz redova predstavnika tijela i stručnih službi gradova i općina na području za koje je povjerenstvo ispostave osnovano.

Člankom 24. istog Zakona propisano je da povjerenstva ispostave predlažu županijskome popisnom povjerenstvu imenovanje voditelja popisnih centara, kontrolora i popisivača, predlažu glavnom ravnatelju Državnog zavoda za statistiku imenovanje instruktora, na području za koje je osnovano obavještava stanovništvo o provedbi Popisa, preuzima tehničku opremu i ostali materijal za Popis za područje ispostave za koju je osnovano, osigurava prostor za rad popisnih centara na području za koje je osnovano, nadzire rad voditelja popisnih centara te obavlja i druge popisne aktivnosti u skladu s uputama za sudionike Popisa i ovim Zakonom.

Prema članku 25. stavku 1. navedenog Zakona ispostave za provedbu Popisa za područje jednoga ili više gradova i/ili općina u županiji osniva županijsko popisno povjerenstvo, uz prethodnu suglasnost glavnog ravnatelja Državnog zavoda za statistiku, do 15. studenoga 2020.

Iz sadržaja zahtjeva za mišljenjem proizlazi da će Popisno povjerenstvo Ispostave Đakovo odlučivati da se za jednog od popisivača ili kontrolora koji će biti angažirani u provedbi popisa stanovništva, kućanstava i stanova u Republici Hrvatskoj u 2021. godini, Popisnom povjerenstvu Osječko-baranjske županije predloži osoba koja je ujedno supruga dužnosnika Marina Mandarića, gradonačelnika Grada Đakova.

Dužnosnik je povodom obnašanja navedene dužnosti, na koju je izabran, po položaju istodobno predsjednik Popisnog povjerenstva Ispostave Đakovo, sukladno Zakonu o popisu stanovništva, kućanstava i stanova u Republici Hrvatskoj 2021. godine. Stoga je obavljanje funkcije predsjednika Popisnog povjerenstva Ispostave Đakovo povezano te proizlazi iz obnašanja dužnosti gradonačelnika Grada Đakova, a imajući u vidu javne ovlasti navedenog Popisnog povjerenstva u provedbi radnji vezanih za popis stanovništva, zbog čega je i osnovano, obavljanje iste funkcije smatra se obavljanjem javne dužnosti. Jedna od propisanih nadležnosti navedenog tijela je predlaganje imenovanja osoba koje će sudjelovati u popisu stanovništva.

Dužnosnik bi u obnašanju funkcije predsjednika Popisnog povjerenstva Ispostave Đakovo mogao povrijediti neku od odredbi ZSSI-a, ako bi izvršavanjem navedene ovlasti odlučivao o predlaganju svoje supruge za kontrolora i popisivača, o čemu donosi odluku Popisno povjerenstvo Osječko-baranjske županije, a navedena imenovanjem stječe pravo obavljanja aktivnosti popisivanja stanovništva u jednoj od dvije navedene uloge, za što ima pravo na naknadu. Naime, u ovoj bi situaciji njegov privatni interes utjecao na odluku o predlaganju njezina imenovanja, jer dužnosnik ne može biti nepristran kada odlučuje o pravima članova svoje obitelji. Iz navedenog bi razloga dužnosnik trebao poduzeti mjere kojima će svoj privatni interes podrediti javnom interesu.

S druge strane, njegova supruga ne može u ostvarivanju svojih privatnih interesa biti ograničena ili isključena od prava na sudjelovanje u popisu stanovništva samo zbog navedene okolnosti obiteljske povezanosti s dužnosnikom, već treba imati mogućnost da pod jednakim uvjetima, kao i svi drugi građani, bude predložena i imenovana za ispitivača ili kontrolora.

Stoga bi se dužnosnik Marin Mandarić u svrhu pravilnog upravljanja situacijom sukoba interesa, kada obavlja funkciju predsjednika Popisnog povjerenstva Ispostave Đakovo, trebao izuzeti od bilo koje radnje u postupku predlaganja svoje supruge za popisivača, odnosno kontrolora.

Također, prije odlučivanja o tom pitanju dužnosnik bi trebao obavijestiti javnost o navedenoj bitnoj okolnosti obiteljske povezanosti objavom na internetskoj stranici Grada kao i izvijestiti članove navedenog Popisnog povjerenstva prilikom odlučivanja o njezinu predlaganju za popisivača, odnosno kontrolora, ali i članove Popisnog povjerenstva Osječko-baranjske županije koje odlučuju povodom ovog prijedloga.

Naime, pravovremenim deklariranjem navedene okolnosti omogućava se osobama koje poduzimaju radnje u navedenom postupku da maksimalno vode računa o objektivnosti cjelokupnog postupka, a javnosti istodobno da s pojačanim intenzitetom tu objektivnost kontrolira, kako bi se izbjegla situacija u kojoj bi mogao nastati dojam da je dužnosnik koristio obnašanje javne dužnosti u svrhu postizanja koristi za člana svoje obitelji.

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Marin Mandarić, elektronička dostava
2. Objava na internetskoj stranici Povjerenstva
3. Pismohrana